Ministrul Comunicațiilor a promis extinderea facilității de scutire de la impozit și la angajații din domeniul outsourcing, în condițiile în care software-ul la comandă reprezintă mai mult de jumătate din industria de IT.

"După cum știți, conform legii finanțelor publice, programatorii beneficiază de o scutire de impozitare. În luna decembrie a anului trecut, Guvernul a dat un ordin care să faciliteze accesul pentru start up-uri însă, prin adăugarea unei sintagme, a fost exclusă piața de outsurcing. Am primit multe sesizări cu privire la acest aspect și suntem într-o etapă finală cu privire la elaborarea unui ordin care să permită această scutire și pentru domeniul de software la comandă", a declarat Augustin Jianu, ministrul Comunicaţiilor şi Societăţii Informaţionale.

Potrivit acestuia, începând de la 1 ianuarie 2018 se va extinde scutirea de impozit şi pentru programatorii cu studii medii, dar şi pentru alte modele de afaceri care, în momentul de faţă, nu beneficiază de această facilitate.